पाकिस्तान के पूर्व ओलिंपियन की गोली मारकर हत्या  
पाकिस्तान के मशहूर ओलिंपियन मुक्केबाज अबरार हुसैन की क्वेटा में अयूब स्टेडियम के पास गुरुवार को अज्ञात बंदूकधारियों ने गोली मारकर हत्या कर दी।
पाकिस्तान के मशहूर ओलिंपियन मुक्केबाज अबरार हुसैन की गुरुवार को अज्ञात बंदूकधारियों ने गोली मारकर हत्या कर दी। पाकिस्तान खेल बोर्ड के उप महानिदेशक अबरार को क्वेटा में अयूब स्टेडियम के करीब गोली मारी गई।  उन्हें अस्पताल ले जाया गया, लेकिन चिकित्सा सुविधा मुहैया होने तक उनकी मौत हो गई। क्वेटा में बसे अबरार ने तीन ओलिंपिक मुक्केबाजी में पाकिस्तान का प्रतिनिधित्व किया था। किसी भी समूह ने इस हत्या की जिम्मेदारी नहीं ली है।  पाकिस्तानी मुक्केबाजी में अबरार एक बड़ा नाम थे, जिन्होंने 1990 बीजिंग एशियाई खेलों में स्वर्ण पदक जीता था। वह 1984, 1988 और 1992 ओलिंपिक में पाकिस्तानी टीम का हिस्सा थे। उन्हें पाकिस्तान के सर्वोच्च नागरिक सम्मान सितारा ए इम्तियाज से नवाजा गया था।